SAD i druge države izrazili zabrinutost zbog vojnog udara u Tajlandu
Svrgnuti Tajlandski Premijer Thaksin Shinawatra: 'Neću pokušati da se vratim na vlast'
Svrgnuti Tajlandski premijer, Taksin Sinavatra, doputovao je poslije vojnog udara u svojoj zemlji u Britaniju. Njega je izbacila Tajlandska armija dok je prisustvovao zasijedanju Generalne skupštine Ujedinjenih nacija u New York-u, tako da je otputovao u London gdje mu i kćerka studira. Britansko Ministarstvo vanjskih poslova je saopštilo da je Tajlandski premijer doputovao u privatnu posjetu, i da nije tražio nikakve sastanke sa zvaničnicima Britanske vlade. Prije odlaska iz New Yorka, Sinavatra je rekao da nije očekivao vojni udar i da neće pokušati da se vrati na vlast. U Bangkoku, načelnik generalnog štaba Tajlandske armije, General Sondi Bundzaratlin, koji je i organizovao vojni udar, je izavio da je svrgavanje Sinavatre bilo neophodno da bi se riješio sukob i zemlja vratila u normalno stanje. General nije htio da odgovori na pitanje da li će Sinavatrina imovina biti oduzeta, iili da li će premijer biti optužen za navodnu korupciju. General je također dodao da mu je Tajlandski kralj dao ovlasti da bude na čelu vlade do formiranja nove administracije u naredne dvije sedmice. On i uvjerava da će novi izbori biti održati u Oktobru 2007. godine. A i svijet reagira. Sjedinjene Države su se pridružile drugim zemljama koje izražavaju zabrinutost zbog vojnog udara u Tajlandu. Glasnogovornik Bijele kuće, Tony Snow, je izjavio da su Sjedinjene Države razočarane, i da pozivaju one koji stoje iza udara da brzo ispune svoja obećanja o obnovi demokratije. Australijski ministar vanjskih poslova, Aleksander Downer, je rekao da je udar neprihvatljiv i zatražio momentalnu obnovu demokratske vlasti u Bangkoku. Evropska unija je također zatražila momentalni povratak demokratskog reda. Ostali lideri reaguju manje kritički, ali ipak izražavaju duboku zabrinutost zbog događaja u Tajlandu.